Det Økonomiske og Sociale Udvalgs udtalelse om »Kommissionens forslag til Rådets forordning (EF) om anvendelse af et flerårigt arrangement med generelle toldpræferencer for perioden 1. juli 1996 til 30. juni 1999 for visse landbrugsprodukter med oprindelse i udviklingslande« (96/C 204/25)

Rådet for Den Europæiske Union besluttede den 12. april 1996 under henvisning til EF-traktatens artikel 198 at anmode om Det Økonomiske og Sociale Udvalgs udtalelse om det ovennævnte emne.

Det Økonomiske og Sociale Udvalg besluttede at pålægge hovedordføreren Michael Strauss at forestå det forberedende arbejde.

Det Økonomiske og Sociale Udvalg vedtog på sin 335. plenarforsamling af 24.-25. april 1996, mødet den 25. april 1996, med 55 stemmer for, 5 imod og 26 hverken for eller imod, følgende udtalelse.

1. Indledende bemærkninger

1.1. Kommissionen foreslår, at principperne i den flerårige generelle toldpræferenceordning (GSP) for industrivarer (i kraft siden 1.1.1995) også udstrækkes til landbrugsprodukter. For landbrugssektoren måtte man først afvente en analyse af resultaterne af Uruguay-runden.

1.2. Ifølge Kommissionens forslag skal de fire hovedmål for industriordningen også finde anvendelse på de omfattede landbrugsprodukter nemlig:

- en forenkling i form af en gradueringsordning for præferencetold med fire toldreduktionsniveauer;

- genskabelse af ordningens ligevægt til fordel for de lande, der har størst behov for den gennem en gradueringsordning for vigtige produktionssektorer;

- effektneutralitet for den nye generelle ordning i forhold til den tidligere ordning;

- ansporing af de omfattede lande til at udvikle mere avancerede social- og miljøpolitikker gennem yderligere fordele, der går videre end neutraliteten.

Hertil føjes et femte mål, som er specifikt for landbrugssektoren:

- Udvidelse af ordningen til dækning af yderligere varer.

2. Generelle bemærkninger

2.1. ØSU hilser det velkomment, at man også vil gøre GSP-ordningen for landbrugsvarer til genstand for en reform.

2.2. ØSU er enig med Kommissionen i, at man må tage højde for udviklingen i vilkårene for den internationale samhandel med landbrugsprodukter bl.a. efter Uruguay-runden samt imødekomme de gentagne anmodninger om udstrækning af landbrugsordningens dækning, som modtagerlandene i mange år har fremsat.

2.3. Det er nødvendigt, at de omfattede landbrugsprodukter behandles forskelligt alt efter deres følsomhed. ØSU går ind for, at man i landbrugssektoren anvender samme toldreduktionsniveau som for industrisektoren, der er inddelt i fire følsomhedskategorier (en reduktion på 15 % for meget følsomme varer, på 30 % for følsomme varer, på 65 % for halvfølsomme varer og på 100 % for ikke-følsomme varer). Man bør tage højde for bestemte særtilfælde for også at kunne tilgodese producentinteresser i Fællesskabet.

2.4. ØSU bifalder indførelsen af en graduerings- og solidaritetsordning (art. 4). Udviklingslande, der målt efter bruttonationalprodukt og deres eksportkapacitet har nået et højere niveau, skal gradvist trækkes ud af præferenceordningen og behandles som industrilande. Det er derfor rimeligt, at man ikke yder præferencer til udviklingslande, når deres landbrugsproduktion, der er omfattet af den generelle toldpræferenceordning, har nået et særligt højt niveau målt med standarden i andre udviklingslande. ØSU går i princippet ind for, at man i denne situation følger fremgangsmåden i artikel 5.

2.5. Beskyttelsesforanstaltningen skal ikke først tages i anvendelse, når der er forvoldt en alvorlig skade, men allerede når der hersker fare for en sådan skade. I forbindelse med konstateringen af en alvorlig skade bør man dog henholde sig til objektive kriterier. ØSU anser det for vigtigt, at man i forordningen ikke blot fastlægger regler for indførelsen af beskyttelsesforanstaltninger, men også for disses varighed og en regelmæssig kontrol hermed.

2.6. ØSU anser det for nødvendigt med social- og miljøklausuler og en tilbagetrækningsklausul. ØSU er tilhænger af, at man også for landbrugsprodukter indfører særregler i form af særlige ansporende ordninger for at styrke arbejdstager- og miljøbeskyttelsen. Disse skal ikke finde anvendelse på højtudviklede udviklingslande, men virke som en yderligere ansporing af de udviklingslande, som ikke længere opnår den fulde toldfritagelse.

2.7. ØSU er tilhænger af, at præferencerne til enhver tid kan trækkes midlertidigt, fuldstændigt eller delvist tilbage i tilfælde af graverende brud på internationale aftaler (f.eks. internationale overenskomster imod slaveri, utilstrækkelig kontrol i forbindelse med eksport og forsendelse af narkotika og hvidvaskning af penge) samt i tilfælde af forskelsbehandling af Fællesskabet og manglende overholdelse af forpligtelser indgået under Uruguay-runden med hensyn til virkeliggørelsen af målene om markedsadgang.

2.8. ØSU opfordrer Kommissionen til at tage disse kriterier alvorligt for ikke at efterlade det indtryk, at disse mål kun har deklaratorisk karakter.

3. Særlige bemærkninger

3.1. ØSU mener, at det skal defineres nøjere, hvornår en sådan tilbagetrækning eller indrømmelse af særlige ansporende ordninger skal forekomme.

3.2. ØSU anser det derfor for nødvendigt, at procedurerne for tilpasningen af de ydede begunstigelser fremskyndes for hurtigere og bedre at kunne tage højde for forandringer i Fællesskabet og i de begunstigede lande.

3.3. ØSU minder især om, at ydelsen af begunstigelser inden for rammerne af den generelle toldpræferenceordning ikke skal foregribe de senere WTO-forhandlinger, skal varetage Fællesskabets interesser og sikre en bedre behandling af de begunstigede lande under hensyntagen til deres udviklingsgrad, deres bidrag til det internationale samarbejde inden for områder som menneskerettigheder, miljøbeskyttelse, pengevaskning, narkotikahandel og den mest skånsomme og tilbageholdende ressourceudnyttelse.

3.4. ØSU peger på den mangel på sammenhæng inden for EU, der er mellem indgåelsen af yderligere frihandelsaftaler og ydelsen af GSP-begunstigelser til lande, som man allerede har indgået eller er ved at indgå sådanne frihandelsaftaler med.

Bruxelles, den 25. april 1996.

Carlos FERRER

Formand for Det Økonomiske og Sociale Udvalg